# Bassa de les Ventalles

La zona humida de la bassa de les Ventalles pertany al complex de zones humides de les Basses de la Foia d'Ulldecona. Les foies són concavitats o depressions que generalment coincideixen amb una conca d'erosió allargada i sovint amb una fossa tectònica. La Foia que ens ocupa és la plana que es forma entre les serres del Godall i la del Montsià, essent aquesta d'origen geològic, és a dir, per l'enfonsament del terreny al llarg de les falles o trencaments. Posteriorment, l'erosió dels vessants de les serres veïnes ha fet que al llarg del temps el fons de la Foia s'hagi anat reomplint amb els sediments que li arriben, i això l'ha convertit en un dels sòls agrícoles més fèrtils de la comarca.
La conca de recepció és d'uns 40 km² i, de sempre, especialment a la primavera i durant episodis plujosos, la zona restava inundada i es formaven una bona quantitat de petites llacunes, més o menys estables, no revestides amb materials de construcció i amb el terra de fang. L'any 1984 se'n comptabilitzaven una dotzena, actualment en queden ja poques en bon estat, ja que la majoria d'aquestes han estat reomplides, convertides en basses i transformades conjuntament amb les finques o bé afectades per les xarxes de comunicacions (carreteres, ferrocarrils, etc.). A la concavitat de la Foia s'identifiquen dues cubetes inundables diferents. La Foia de les Ventalles, al nord, i la foia d'Ulldecona, al sud. La foia de les Ventalles pertany a la conca de l'Ebre, i les seves aigües arriben a aquest a través del barranc de Solsó, en canvi la foia d'Ulldecona és una conca endorreica, és a dir, que no desemboca al mar sinó que ho fa a depressions interiors, tot i que actualment, de manera artificial, desaigua al riu de la Sénia.
De totes les basses que existeixen o han existit en algun moment a la Foia, només quatre han estat incloses a l'Inventari de zones humides de Catalunya: la bassa del Montsià, la bassa de l'Ermita, la Bassa de Ventalles i la bassa de la Llacuna. Cal destacar que les basses d'Ulldecona estan proposades pel Pla territorial parcial de les Terres de l'Ebre com a espais naturals de valor local, i han d'ésser previstes en aquesta figura en els futurs planejaments urbans del municipi.
La bassa de les Ventalles és d'origen natural i se'n tenen referències des de l'edat mitjana. Aquesta bassa limita amb el municipi de Freginals i té una fondària de 3 metres i s'alimenta per la Séquia Mare.Pertany, geogràficament, a la foia de Ventalles, a la conca de l'Ebre, però s'ha inclòs en la conca del riu Sénia perquè constitueix una unitat ecològica amb les restants basses de la foia d'Ulldecona i perquè s'inunda amb la Séquia Mare, responsable també de portar aigua a les altres basses de la foia.
La bassa està molt enjardinada i una plantació de plàtans li fa ombra constantment, cosa que, juntament amb la terbolesa de l'aigua, evita l'arrelament d'herbassars submergits. Per les vores prosperen la boga (Typha latifolia), les jonqueres de Juncus inflexus i Scirpus holoschoenus, i els herbassars de Paspalum paspaloides, Trifolium repens, etc.
Pel que fa a la fauna les basses ofereixen aliment i repòs a les aus aquàtiques. Algunes van de pas i altres s'hi estan de forma habitual, com la polla d'aigua, els bernats pescaires, les pàtxeres i, no tan sovint, els ànecs collverd. La posició de lloc de pas de les aus migratòries en què es troba Ulldecona, unit a la proximitat del delta de l'Ebre, fa que siguin freqüents les visites ocasionals de moltes altres espècies, sobretot quan al Delta fa mal temps o un fred molt intens. Els amfibis, rèptils i peixos són grups menys diversos quant a nombre d'espècies en aquest espai, però molt vinculats a la presència d'aigua.
Des del Departament de Medi Ambient i Habitatge i l'Ajuntament d'Ulldecona, l'any 1994 s'hi executà una restauració consistent en ordenar l'accés dels ramats a la zona. Actualment presenta una tanca al seu voltant tot i que aquesta no li dona una protecció estricta davant els ramats. Un altre factor que afecta negativament la zona humida és la freqüentació, i és que l'espai esdevé ideal per a realitzar-hi al seu voltant diverses activitats recreatives.

## Referències

* 1 2 3 4 5 6 7 «Bassa de les Ventalles». Fitxes descriptives de zones humides. Departament d'Agricultura, Ramaderia, Pesca, Alimentació i Medi Natural de la Generalitat de Catalunya (CC-BY-SA). [Consulta: 21 agost 2014].